Document ID: /fineweb-2-swissfilter-quality_10-filterrobots/filtered/02678.jsonl.gz/16

România şi Bulgaria - "implicate în criminalitate", actualizat
România şi Bulgaria - "implicate în criminalitate", actualizat
"Lega dei Ticinesi", un partid de mici dimensiuni din Ticino, a anunţat luni, 3 martie, în cadrul consultărilor ce au avut loc pe tema extinderii libertăţii de circulaţie a persoanelor, lansarea demersurilor pentru convocarea a două referendumuri: primul împotriva extinderii libertăţii de circulaţie asupra României şi Bulgariei, iar al doilea împotriva continuării extinderii libertăţii de circulaţie asupra altor ţări din Uniunea Europeană.
Conform cotidianului Tagblatt, SVP ar putea susţine convocarea referendumului împotriva liberei circulaţii a românilor şi bulgarilor. SVP ar renunţa la acest demers numai dacă Uniunea Europenă şi-ar retrage cererile legate de taxe şi impozite în Elveţia, ceea ce este puţin probabil, scrie Tagblatt.
Parlamentarul Giuliano Bignasca, liderul partidului "Lega dei Ticinesi", a declarat că libertatea de circulaţie a persoanelor a adus numai dezavantaje Elveţiei, reproşând României şi Bulgariei "implicarea în criminalitate".
Parlamentul elveţian va decide asupra referendumului împotriva extinderii dreptului de liberă circulaţie a românilor şi bulgarilor într-o sesiune extraordinară ce va avea loc în 28 aprilie, iar a doua problemă, referendumul împotriva extinderii dreptului de liberă circulaţie asupra altor state UE, va fi dezbatută în sesiunea de vară.
Am cerut părerea doamnei Virginia Gaus, primul candidat de origine română în alegerile de anul trecut pentru parlamentul elveţian. Doamna Gaus spune că "poziţia oficială a SP nu ar putea fi decât contrară Ligii Ticineze... SP luptă pentru intrarea Elveţiei în Uniunea Europeană - asta implică automat dreptul de circulaţie a fiecărui membru al Uniunii Europene. E aberant să se pretindă o sciziune a diferiţilor membri-ţări ai Uniunii. Am fi la fel de ridicoli ca şi italienii când, peste noapte, printr-o reacţie impulsivă, au vrut să nege drepturile românilor ca membri ai Uniunii Europene.
Chiar adunându-se semnăturile necesare, ajungându-se la vot, şi chiar dacă s-ar vota pozitiv, va fi doar o furtună într-un pahar cu apă. Avem contracte bilaterale clare şi necesare cu Uniunea Europeană. Nu putem renunţa nicicum la ele şi nici impune Uniunii să îşi împartă din voinţa noastră (a Elveţiei) membrii în copii preferaţi şi oi negre (ironie la manifestul SVP). Fiecare îşi poate imagina implicaţiile unei asemenea decizii."